Betört egy székesfehérvári ingatlan garázsába, végül nem vitt el semmit
A Székesfehérvári Járási Ügyészség kisebb értékre, dolog elleni erőszakkal elkövetett lopás bűntettének kísérlete miatt indítványozta annak a férfinak a letartóztatását, aki egy székesfehérvári garázs ablakát feszítette ki.
A Székesfehérvári Járási Ügyészség kisebb értékre, dolog elleni erőszakkal elkövetett lopás bűntettének kísérlete miatt indítványozta annak a férfinak a letartóztatását, aki 2020. április 4-én egy székesfehérvári ingatlan területére a kerítésen keresztül bemászott, a garázs ablakát kifeszítette, azonban onnan nem vitt el semmit, így a cselekménye kísérleti szakban maradt. A nyomozás adatai szerint a gyanúsított az ingatlan területére azért mászott be, hogy a telken lévő felújítás alatt álló családi házhoz tartozó garázsból különböző dolgokat tulajdonítson el. Ennek érdekében a garázs ablakát kifeszítette, azonban onnan nem tulajdonított el semmit. A lopási cselekménnyel veszélyeztetett érték mintegy 500.000,- Ft volt. A nyomozás során adatok merültek fel arra vonatkozóan is, hogy a férfi a cselekménye elkövetése előtt az ingatlan közelében található garázssoron több garázs ajtaját megkísérelte felfeszíteni. A gyanúsított tekintetében a bűnismétlés reális veszélye fennáll, figyelemmel arra, hogy a cselekményt különös és többszörös visszaesőként, a vele szemben folyamatban lévő büntetőeljárás hatálya alatt állva, letartóztatásból való szabadulását követő rövid időn belül követte el, így alaposan lehet tartani attól, hogy szabadlábon hagyása esetén újabb szabadságvesztéssel büntetendő bűncselekményt követne el. A Székesfehérvári Járásbíróság nyomozási bírája az ügyészi indítványnak helyt adott és elrendelte a terhelt letartóztatását, a döntés a vádlott fellebbezésére figyelemmel nem végleges – tájékoztatott Jászberényiné dr. Király Teodóra sajtószóvivő.
indítvány letartóztatás Fejér Megyei Főügyészség betörés